出三城留別幕中三判官
作者：劉復
朝代：唐

paragraphs: 翔禽託高柯，倦客念主人。
恩義有所知，四海同一身。
況皆曠大姿，翰音見良辰。
陳規佐武略，高視據要津。
常願投素誠，今果得所申。
金罍列四座，廣廈無氛塵。
留連徂暑中，觀望歷數旬。
河山險以固，士卒勇且仁。
飭裝去未歸，相追越城闉。
愧無青玉案，緘佩永不泯。